Broj: 711-I-374-P-174-19/20-04-11

Zagreb, 21. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Marije Pejčinović Burić, potpredsjednice Vlade Republike Hrvatske i ministrice vanjskih i europskih poslova do 19. srpnja 2019.g.**, na 79. sjednici, održanoj dana 21. veljače 2020. g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Marije Pejčinović Burić, potpredsjednice Vlade Republike Hrvatske i ministrice vanjskih i europskih poslova do 19. lipnja 2019.g., neće se pokrenuti, s obzirom da iz prikupljenih podataka i dokumentacije, povodom zaprimljene prijave od 22. svibnja 2019.g., a u vezi okolnosti zapošljavanja osobe ugovorne diplomatkinje u Veleposlanstvu u Moskvi temeljem odluke dužnosnice od 12. srpnja 2017.g., zatim diplomatkinje u Generalnom konzulatu u Sydneyu temeljem odluke dužnosnice od 30. lipnja 2017.g. te stručnog referenta u Generalnom konzulatu u Dusseldorfu temeljem odluke dužnosnice od 19. listopada 2017.g., ne proizlazi da je u postupanju navedene dužnosnice došlo do moguće povrede odredbi ZSSI-a.**

Obrazloženje

Dana 22. svibnja 2019.g. protiv dužnosnice Marije Pejčinović Burić podnesena je neanonimna prijava, koja je u knjizi ulazne pošte Povjerenstva zaprimljena pod brojem 711-U-2108-P-174/19-01-2. U prijavi se u bitnom navode tri slučaja u kojima su u državnu službu, odnosno u službu vanjskih poslova, bez natječaja, na interni oglas primljene osobe koje prethodno nisu imale status državnog službenika te s kojima je nezakonito sklopljen ugovor o radu. U prvom slučaju radi se o zapošljavanju ugovorne diplomatkinje u Veleposlanstvu u Moskvi slijedom odluke dužnosnice KLASA: 080-01717-03/69 od 12. srpnja 2017.g. s kojom je glavna tajnica Ministarstva potom potpisala ugovor o radu 14. srpnja 2017.g., zatim diplomatkinje u Generalnom konzulatu u Sydneyu slijedom odluke dužnosnice KLASA: 080-01/17-03/59 od 30. lipnja 2017.g. s kojom je potom glavna tajnica Ministarstva potpisala ugovor o radu 14. srpnja 2017.g. te stručnog referenta u Generalnom konzulatu u Dusseldorfu slijedom odluke dužnosnice KLASA: 080-01/17-03/94 od 19. listopada 2017.g. U prijavi se u bitnom navodi kronologija ovih zapošljavanja, od Poziva za iskaz interesa za raspored u DM/KU broj 1 i 2 za 2017.g., Odluka Komisije za provedbu postupka izbora kandidata, Obavijesti o izboru te Odluka o rasporedu diplomata/službenika. U prilogu su dostavljeni relevantni dokumenti: Odluke, Pozivi, Zapisnici, Ugovori i dr. iz kojih je vidljiv identitet dvije od tri predmetne osobe.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika utvrđeno je kako je dužnosnica Marija Pejčinović Burić obnašala dužnost potpredsjednice Vlade Republike Hrvatske i ministrice vanjskih i europskih poslova od 19. lipnja 2017.g. do 19. srpnja 2019.g. Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Stoga je i Marija Pejčinović Burić povodom obnašanja navedenih dužnosti obvezna postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

Na traženje Povjerenstva, Ministarstvo vanjskih i europskih poslova je 17. prosinca 2019.g. dostavilo očitovanje, KLASA: 004-02/19-05/1 od 3. prosinca 2019.g. U očitovanju se navodi kako odredba članka 36. stavka 2. Zakona o vanjskim poslovima („Narodne novine“ broj: 48/96., 72/13. i 98/19.) propisuje da se ugovorni diplomati mogu rasporediti u diplomatsku misiju/konzularni ured, iznimno, po odluci ministra, pod uvjetom da se na isto mjesto ne mogu rasporediti profesionalni diplomati. Temeljem odredbe stavka 1. u svezi sa stavkom 4. istog članka ugovorni diplomati raspoređuju se na osnovi ugovora o rasporedu na određeno vrijeme  
se utvrđuju diplomatsko ili konzularno zvanje, plaća i drugi dodaci, trajanje službe, te  
prava i obveze tijekom obavljanja službe. Također je propisano kako su isti završiti program priprema propisan Pravilnikom o diplomatskoj akademiji i polaganju savjetničkog ispita. Sve gore navedeno se, temeljem odredbe članka 64. Zakona o vanjskim poslovima na odgovarajući način primjenjuje i na ugovorne službenike u službi vanjskih poslova. U vezi predmetnih slučajeva, članak 31. stavak 2. zakona o vanjskim poslovima propisuje kako natječaj nije obvezan za prijam u službu vanjskih poslova u slučajevima propisanima propisima o državnim službenicima i namještenicima, te za pojedine državne službenike određene Uredbom o unutarnjem ustrojstvu službe vanjskih poslova. S tim u svezi, člankom 133. Uredbe o unutarnjem ustrojstvu Ministarstva vanjskih i europskih poslova („Narodne novine“ 20/17.), koja je bila na snazi u razdoblju predmetnih zapošljavanja, propisano je kako za ugovorno diplomatsko i administrativno-tehničko osoblje, uključujući državljane države primateljice, natječaj za prijam u službu vanjskih poslova nije obvezan pod uvjetom da ispunjavaju uvjete za obavljanje određenih poslova, u skladu s Pravilnikom o unutarnjem redu Ministarstva te da ispunjavaju određene sigurnosne uvjete koji su propisani posebnim zakonom. Nadalje, člankom 56. tada važećeg Pravilnika o unutarnjem redu Ministarstva vanjskih i europskih poslova, bilo je propisano da se, u slučaju da na radno mjesto u DM/KU nije moguće rasporediti profesionalnog diplomata, može rasporediti ugovorni diplomat temeljem ugovora o rasporedu na određeno vrijeme do četiri godine, ukoliko osoba ispunjava uvjete predviđene člankom 27. navedenog Pravilnika, te je obvezna uspješno završiti program priprema.

U očitovanju se dalje navodi da se, temeljem odredbi Pravilnika o unutarnjem redu Ministarstva vanjskih i europskih poslova, zaposlenici u službi vanjskih poslova obavještavaju se o mogućnosti rasporeda na upražnjena radna mjesta u diplomatskim misijama/konzularnim uredima objavom poziva za Iskaz interesa na intranet stranici Ministarstva vanjskih i europskih poslova. Nadalje, Sukladno i mišljenju nadležnog Ministarstva uprave, spomenuti iskaz interesa ne predstavlja poseban postupak (u smislu natječaja) temeljem kojeg se službenici raspoređuju, već se službenicima ostavlja mogućnost da iskažu svoj interes za rad u određenoj diplomatskoj misiji ili konzularnom uredu te se, prilikom raspoređivanja službenika po službenoj dužnosti i potrebi službe, koliko je to moguće, uzima u obzir i njihov iskazani interes. O izboru i rasporedu djelatnika odlučuje ministar odlukom, a temeljem prijedloga Komisije za provedbu postupka izbora po iskazanom interesu za rad u DM/KU.

Temeljem gore opisanog pravnog okvira, u predmetna tri slučaja zapošljavanja, sva tri radna mjesta bila su navedena u Pozivima za iskaz interesa za raspored u DM/KU, broj  
1/2017 od 10. ožujka 2017. (Moskva, Sydney), odnosno broj 2/2017 od 26. svibnja 2017.  
godine (Dusseldorf). Oba navedena poziva potpisao je tadašnji ministar, g. Davor Ivo Stier. Dana 30. ožujka 2017. godine sastala se Komisija za provedbu postupka izbora kandidata po  
pozivu za Iskaz interesa za popunu diplomatskih i administrativnih mjesta, broj 1/2017 te za  
radno mjesto 49 u VRH u Ruskoj Federaciji, sa sjedištem u Moskvi nije odabrala niti jednog  
kandidata, te je ministru predložila da se poziv za to radno mjesto ponovi ili mjesto popuni  
odlukom ministra. Isto vrijedi i za radno mjesto br. 2 u GK RH Sydney. Vezano uz radno mjesto stručnog referenta u GK RH Dusseldorf, dana 12. lipnja 2017. godine, Komisija za provedbu postupka izbora kandidata po pozivu za Iskaz interesa za popunu diplomatskih i administrativnih mjesta, nije odabrala kandidata, a ministru je predložila da se poziv za to radno mjesto ponovi ili mjesto popuni odlukom ministra. Obje kasnije zaposlene osobe upućene su na obvezne pripreme dana 17. svibnja 2017. godine, koje su uspješno završile dana 14. lipnja, odnosno 16. lipnja 2017.g.

U dopisu se dalje navodi kako je 19. lipnja 2017.g. došlo do promjene čelnika tijela i na dužnost ministrice vanjskih i europskih poslova stupila je Marija Pejčinović Burić. U svojstvu čelnika tijela, dana 30. lipnja 2017., odnosno 12. srpnja 2017. dužnosnica je potpisala je odluke o rasporedu ugovornih djelatnica na rad u GK RH Sydney, odnosno VP RH Moskva. U očitovanju se ističe da su imenovane, prije nego je ministrica potpisala odluke o upućivanju na  
mandat, obavile sve potrebne radnje koje su preduvjet za donošenje odluke (pripreme za  
odlazak na mandat, prošle sigurnosnu provjeru i obavile liječnički pregled). Temeljem navedenih   
 odluka ministrice, sklopljeni su ugovori o rasporedu ugovornog diplomata na određeno vrijeme. Što se tiče ugovorne službenica na određeno vrijeme u GK RH Dusseldorf je prethodno, prije donošenja odluke ministrice, također obavila sve radnje potrebne za donošenje odluke, nakon kojih je, dana 19. listopada 2017. godine, ministrica potpisala odluku o rasporedu ugovornog  
službenika.

U konačnici, u očitovanju se navodi kako prema saznanjima kojima raspolaže Ministarstvo vanjskih i europskih poslova, predmetne osobe koje su zaposlene, nisu članovi obitelji dužnosnice Marije Pejčinović Burić, odnosno bračni ili izvanbračni drug, srodnici po krvi u uspravnoj lozi, braća i sestre ili posvojitelj odnosno posvojenik ili na bilo koji drugi način interesno povezani.

Člankom 4. stavkom 5. ZSSI-a propisno je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo prethodno napominje kako preispitivanje same zakonitosti postupka po objavljenom Pozivu za iskazivanje interesa za raspored u DM/KU nije u nadležnosti Povjerenstva. Međutim, Povjerenstvo može ulaziti u ispitivanje samog postupka ukoliko postoje okolnosti koje upućuju da je u istom došlo do moguće povrede odredbi ZSSI-a.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo raspolagati sa podacima i dokumentacijom iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak.

U predmetnom slučaju osobe čije zapošljavanje se u prijavi navodi zaposlene su na temelju odredbi Zakona o vanjskim poslovima, Pravilnika o diplomatskoj akademiji i polaganju savjetničkog ispita, Uredbe o unutarnjem ustrojstvu službe vanjskih poslova, Uredbe o unutarnjem ustrojstvu Ministarstva vanjskih i europskih poslova i Pravilnika o unutarnjem redu Ministarstva vanjskih i europskih poslova. Postupak zapošljavanja započet je i većem dijelu proveden prije stupanja na dužnost Marije Pejčinović Burić, koja je potom donijela Odluke na temelju kojih su sklopljeni ugovori o radu. Iz predmetne prijave, kao niti iz dostavljenog očitovanja i dokumentacije ne proizlazi da su navedene osobe na bilo koji način osobno ili interesno povezane s dužnosnicom Marijom Pejčinović Burić.

Slijedom navedenog, u predmetnom slučaju Povjerenstvo nije utvrdilo postojanje okolnosti koje bi ukazivale da bi dužnosnica Marija Pejčinović Burić, u vezi okolnosti zapošljavanja osoba u Veleposlanstvu u Moskvi, na temelju odluke dužnosnice od 12. srpnja 2017.g., zatim u Generalnom konzulatu u Sydneyu, na temelju odluke dužnosnice od 30. lipnja 2017.g., te u Generalnom konzulatu u Dusseldorfu, na temelju odluke dužnosnice od 19. listopada 2017.g., a koje se u prijavi spominju, počinila povredu odredbi ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Marija Pejčinović Burić, osobnom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana